بیرلشمیش میللت‌لر تشکیلاتی (بمت) تاخیل تشببوسو سازیشی‌نین داوام ائتدیریلمه‌سی‌نین قلوبال ارزاق تهلوکه‌سیزلیگی اوچون چوخ واجیب اولدوغونو بیلدیریب.
بمت-نین ژنو اوفی‌سیندن وئریلن یازیلی آچیقلامادا مارسین 13-ده سوئیس-ین ژنو شهرینده تاخیل دهلیزی سازیشی‌نین (UNCTAD) اوزادیلماسینا دایر بمت-نین تیجارت و اینکیشاف کنفرانسی‌نین (UNCTAD) باش کاتیبی ربکا گرینسپن و بمت-نین اینسانی مسئله‌لر اوزره باش کاتیب معاوینی و فؤوقه‌لاده یاردیم اوزره کووردیناتورو  مارتین گریفیتس، روسیا خاریجی ایشلر ناظیرینین معاوینی سرگئی ورشینین باشچی‌لیق ائتدیگی یوکسک سویه‌لی نوماینده هئیتی ایله گؤروشدوگو بیلدیریلیب.
آچیقلامادا بیلدیریلیب کی، گؤروشده 2022-جی ایل جولای‌ین 22-ده ایمضالانمیش ایکی سازیشین ایجراسی موذاکیره ائدیلیب و بو سازیش‌لرین روسیا فدراسیونو، تورکیه، اوکراینا و بمت آراسیندا "قارا دنیز تاخیل تشببوسو"، روسیا و بمت آراسیندا ارزاق و گوبره‌لرین مانعه‌سیز صادراتینی آسان‌لاش‌دیرماق اوچون آنلاشما سندی اولدوغو ایفاده ائدیلیب.
بیلدیریلیب کی، بمت-نین باش کاتیبی آنتونیو گوترش بمت-نین قارا دنیز تاخیل تشببوسونه، ائله‌جه ده روسیانین ارزاق و گوبره صادراتی‌نین آسانلاشدیریلماسی سعی‌لرینه تام صادق اولدوغونو بیان ائدیب.
آچیقلامادا قئید اولونوب کی، بمت روسیانین مارسین 18-ده باشا چاتا‌جاق تاخیل دهلیزی سازیشی‌نین جمعی 60 گون اوزادیلماسینا اعتراض ائتمه‌دیگینی بیلدیرمه‌سینی دقت مرکزینده ساخلاییر. بمت-نین باش کاتیبی بمت-نین قارا دنیز تاخیل تشببوسونون بوتؤو‌لوگونو قوروماق و داوام‌لی‌لیغینی تامین ائتمک اوچون مومکون اولان هر شئیی ائدجگینی بیر داها تصدیقله‌دی.
تاخیل دهلیزی سازیشی‌نین 24 میلیون تون تاخیل صادراتینا ایمکان وئردیگی ایفاده ائدیلن آچیقلامادا "تاخیل دهلیزی سازیشی‌نین داوام ائتدیریلمه‌سی قلوبال ارزاق تهلوکه‌سیزلیگی اوچون چوخ واجیب‌دیر، چونکی تاخیل و گوبره قیمت‌لری و اونلارین الچاتان‌لیغی محاربه‌دن اوولکی سویه‌یه چاتمامیش‌دیر. بو وضعیت خصوصیله اینکیشاف ائتمکده اولان اؤلکه‌لرده چتین‌لیک‌لره سبب اولور" دئییلیب.
خاطیرلاداق کی، 22 جولای 2022-جی ایلده ایستانبولدا ایمضا‌لانان تاخیل دهلیزی سازیشی 19 نوامبر 2022-جی ایل تاریخیندن اعتباراً 120 گون مدتینه اوزادیلیب.
